Firma DeLonghi şi-a extins de curând linia de producţie din Cluj şi are nevoie de mai mulţi angajaţi. Peste 200 de oameni încearcă să obţină un loc de muncă la compania italiană. Câțiva dintre aceștia au stat de vorbă cu reporterul Digi24:

„- De unde aţi aflat de locul acesta de muncă?

- De pe Internet şi vreau să încerc şi eu să văd dacă o să am posibilitatea să lucrez.”

„ - Pentru ce post aplicaţi dvs?

- Operator, producţie, ce se mai poate.

- Era concurenţă mare?

- Era. 200-300 de oameni.”

„- Aţi mai lucrat în astfel de domenii?

- În combinat şi în croitorie.

- De cât timp nu aţi mai avut un loc de muncă?

- De doi ani”.

„Aşteptăm, o săptămână măcar, dacă nu sună, ştim că trebuie să ne căutăm altceva.

- Sunt alte locuri de muncă pe piaţă acum?

- Destul de slabe”.

Producătorul italian de electrocasnice are în prezent la fabrica din Jucu 400 de angajaţi, însă până la sfârșitul anului speră să ajungă la peste 650. DeLonghi a făcut în ultimul an şi investiţii în dezvoltarea zonei de producţie. De curând a construit o hală de 8000 de metri pătraţi.

Compania producătoare de electrocasnice a venit în România la sfârşitul anului 2012, imediat după închiderea fabricii Nokia, de unde a angajat şi o parte dintre foştii muncitori ai producătorului de telefoane mobile.

Compania italiană a anunţat că va face la Jucu investiţii de peste 30 de milioane de euro.